b'\n_START_ARTICLE_\n\xc5\xa0tirinajsta egip\xc4\x8danska dinastija\n_START_PARAGRAPH_\n\xc5\xa0tirinajsta dinastija je bila ena od dinastij, ki so v drugem vmesnem obdobju  Starega Egipta v 18. in 17. stoletju pr. n. \xc5\xa1t.  vladale v delti Nila. Vladala je od 75 let (okoli 1725-1650 pr. n. \xc5\xa1t.) do 155 let (okoli 1805-1650 pr. n. \xc5\xa1t.), odvisno od avtorja. Prestolnica dinastije je bil verjetno Avaris. \xc5\xa0tirinajsta dinastija je vladala vzporedno s Trinajsto dinastijo s sede\xc5\xbeem v Memfisu. Nekateri vladarji \xc5\xa0tirinajste dinastije so bili o\xc4\x8ditno kanaanskega ali zahodnosemitskega porekla, kar ka\xc5\xbeejo imena nekaterih vladarjev in princev, na primer Ipku (zahodnosemitsko milina ali privla\xc4\x8dnost), Jakbim (ia-ak-bi-im, amoritsko osebno ime), Kareh (zahodnosemitsko ple\xc5\xa1ast) in Jakubher. Med njimi sta tudi dve nubijski imeni: Nehesi (Nubijec) in ime kraljice Tati.\n_START_SECTION_\nSredi\xc5\xa1\xc4\x8de mo\xc4\x8di\n_START_PARAGRAPH_\nManeton \xc5\xa0tirinajsti dinastiji pripisuje kar 76 faraonov, ki so vladali iz Ksoisa in ne iz Avarisa. Egiptolog Kim Ryholt  ugotavlja, da Torinski seznam kraljev omenja samo okoli 56 vladarjev  in na njem ni dovolj prostora za ve\xc4\x8d kot 70 faraonov. Ryholt opozarja tudi na izkopavanja v Avarisu, ki so razkrila obstoj velike kraljevske pala\xc4\x8de iz drugega vmesnega obdobja. Na dvori\xc5\xa1\xc4\x8du ene od pala\xc4\x8d je stal kip vladarja ali visokega uradnika, dvakrat vi\xc5\xa1ji od naravne velikosti in z neegip\xc4\x8danskimi zna\xc4\x8dilnostmi. Ryholt in ve\xc4\x8d drugih egiptologov iz tega sklepa, da je bilo sredi\xc5\xa1\xc4\x8de mo\xc4\x8di \xc5\xa0tirinajste dinastije v Avarisu in ne v Ksoisu.\n_START_SECTION_\nOzemlje in zunanji odnosi\n_START_PARAGRAPH_\nNatan\xc4\x8dne meje ozemlja \xc5\xa0tirinajste dinastije zaradi splo\xc5\xa1nega pomanjkanja podatkov in spomenikov ni mogo\xc4\x8de dolo\xc4\x8diti. Kim Ryholt v svoji \xc5\xa1tudiji drugega vmesnega obdobja zaklju\xc4\x8duje, da je ozemlje pod njeno neposredno oblastjo obsegalo Nilovo delto od Atribisa na zahodu do Bubastisa na vzhodu._NEWLINE_Pe\xc4\x8date, ki jih je mogo\xc4\x8de pripisati \xc5\xa0tirinajsti dinastiji, so na\xc5\xa1li tudi v Srednjem in Gornjem Egiptu na ozemlju Trinajste dinastije in proti jugu do Dongole, dale\xc4\x8d nad tretjim Nilovim kataraktom. Na severu so v ju\xc5\xbenem Levantu na\xc5\xa1li predvsem pe\xc4\x8date, najve\xc4\x8d  ob  sredozemski obali in proti  severu do  Tell Kabrija v dana\xc5\xa1njem Izraelu. Najdbe ka\xc5\xbeejo na trgovanje s Trinajsto dinastijo, kanaanskimi mestnimi dr\xc5\xbeavami in Nubijo. Ryholt domneva, da se je kralj \xc5\xa0e\xc5\xa1i, v katerem vidi vladarja \xc5\xa0tirinajste dinastije, poro\xc4\x8dil z nubijsko princeso, kraljico Tati, da bi utrdil odnose s kraljem Ku\xc5\xa1itskega (Nubijskega) kraljestva.'